**NOTĂ INFORMATIVĂ**

Proiectul de hotărîre a Guvernului „Privind aprobarea modificărilor ce se operează în anexa la Hotărîrea Guvernului nr. 550 din 13 iunie 1997” este elaborat la solicitarea unor autorităţi publice centrale (Aparatul Preşedintelui Republicii Moldova, Cancelaria de Stat, Ministerul Educaţiei) şi are drept scop ajustarea plafoanelor pe anumite categorii de cheltuieli, suportate de instituţiile publice finanţate de la bugetul de stat, pentru primirea şi deservirea delegaţiilor oficiale străine şi a anumitor persoane.

Necesitatea operării modificărilor respective este argumentată prin discrepanţa între cheltuielile reale şi plafoanele la anumite categorii de cheltuieli, avînd în vedere preţurile de piaţă actuale. Totodată, este de menţionat faptul, că ultima ajustare a normelor date a fost realizată în anul 2007, prin Hotărîrea Guvernului nr. 822 din 23 iulie 2007 „Privind aprobarea modificărilor şi completărilor ce se operează în anexa la Hotărîrea Guvernului nr.550 din 13 iunie 1997”.

În contextul celor expuse, proiectul de hotărîre prevede ajustarea unor norme în vigoare la indicele preţurilor de consum înregistrat efectiv în perioada anilor 2008-2012 şi estimat pe anul 2013, cu efectuarea unor potriviri, prin care se asigură o creştere de la 33,3 pînă la 45,0 la sută faţă de limitele în vigoare.

Cheltuielile suplimentare ocazionate de punerea în aplicare a noilor norme se vor acoperi din contul şi în limita alocaţiilor bugetare prevăzute autorităţilor publice, fără suplimentare bugetelor acestora în acest scop.

 **MINISTRU**

**Anatol ARAPU**